Гъэсашэ Наталье ЮНЕСКО-м щагъэлъапIэ
Урысейм и цIыхубэ артисткэ, Кавказ Ищхъэрэм ГъуазджэхэмкIэ и институтым вокалымкIэ и кафедрэм и унафэщI Гъэсашэ Наталье ЮНЕСКО-м ЩэнхабзэмкIэ и советым мы гъэм хагъэхьащ. ФокIадэм и кIэухым ар Париж ирагъэблэгъащ.
УэрэджыIакIуэ цIэрыIуэм Париж щигъэкIуа махуэхэр телъыджэ щыхъуауэ жеIэж. Гъэсашэм къыпежьат Франджы-урыс щэнхабзэ ассоциацэм и унафэщI Лозовая-Бенетти Юлиерэ художник, Наталье и сурэтыр зыщIауэ щыта Казаковэ Алисэрэ. Бенеттихэ я уардэунэм ди лъэпкъэгъу уэрэджыIакIуэм щигъэкIуа махуитхур гуимыхуж щыхъуауэ я гугъу ещIыж.
Япэ махуэм Гъэсашэр ирагъэцIыхуащ Дунейпсо къэфакIуэ советым и унафэщIым и къуэдзэ, доктор Контожианнис Константин. Бенетти Юлиерэ абырэ ЮНЕСКО-м и унэ иным зыщрагъэплъыхьащ, а щIыпIэр ирагъэцIыхуащ. Ахэр щыIащ Луврым, Гранд-операм, Нотр дам де Парим, Елисей губгъуэм, Эйфелевэ чэщанэм, Триумфальнэ аркэм, нэгъуэщI щIыпIэ цIэрыIуэхэми.
Наталье хуабжьу игу ирихьащ Париж. Мыгувэу тригъэзэнущ, ауэ иджы нэхъыбэрэ щыIэну и мурадщ.
Гъэсашэм и макъ гуакIуэр париждэсхэм щызэхаха пшыхьыр гуимыхуж зэращыхъуам шэч хэлъкъым. Адыгэ фащэм и щIыкIэм тету абы модельер Шортэн Светланэ хуида бостей екIумрэ щIыIутелъымрэ ар нэхъ гуакIуэж ящIырт. УримыгушхуэнкIэ Iэмал имыIэу псалъэ дахэ куэд хужаIащ а пщыхьэщхьэм ди лъахэгъум.
ЮНЕСКО-м Париж щиIэ хэщIапIэм Гъэсашэ Наталье хуэгъэпса стенд ин фокIадэм и 28-м щагъэуват. Къэбэрдей-Балъкъэрым и ныпым и щIыIум абы и интервьюхэр, статьяхэр адыгэбзэкIэ, урысыбзэкIэ, инджылызыбзэкIэ, франджыбзэкIэ, хьэрыпыбзэкIэ, балъкъэрыбзэкIэ традзауэ тетт, адэкIэ къыбгъурытт Казаковэ Алисэ ищIа сурэтри.
Контожианнис Константин Гъэсашэм теухуауэ къыщыпсалъэм абы и гъащIэ гъуэгуанэм кIэщIу и гугъу ищIащ. А пшыхьым кърихьэлIат CID-м и тхьэмадэ, ГъуазджэхэмкIэ Легионым и командор, графиня Франсуазэ де Кулэнкур, Рахманиновым и цIэр зэрихьэу Париж дэт Урыс консерваторэм и ректор, УФ-м и лъэпкъхэм ящыщу хамэ къэрал щыпсэухэм я дунейпсо советым и президиумым и унафэщI Шереметьев Пётр, Урысейм и хэщIапIэу Париж щиIэм и секретарь Зверевэ Аннэ сымэ, нэгъуэщIхэри.
ЮНЕСКО-м и дыжьын медалыр Гъэсашэ Наталье къыщратым, псом япэу къыщалъхуа щIыналъэм, ар уэрэджыIакIуэ цIэрыIуэ зыщIам, папщIэ гушхуэныгъэ ин зыхищIащ. Абы и цIэкIэ зэхаша концертым Испанием, Норвегием, Франджым, Урысейм щыщ уэрэджыIакIуэ цIэрыIуэхэр хэтащ. Езы Наталье игъэзэщIар «Хьэтау» цIыхубэ уэрэдыжьырщ.
ЮНЕСКО-м Гъэсашэ Наталье и пщэ къыдилъхьащ Кавказ Ищхъэрэм и щэнхабзэмрэ гъуазджэмрэ а дунейпсо IуэхущIапIэм къыщигъэлъэгъуэну. Аращ хуитыр ЮНЕСКО-м и цIэкIэ дауэдапщэхэр зэхишэну, ди лъэпкъым къыхэкIауэ зэфIэкI зыбгъэдэлъ ныбжьыщIэхэр дамыгъэ лъапIэхэмкIэ игъэпажэну. А пщэрылъыр, адрейхэми хуэдэу, жэуаплыныгъэ ин хэлъу игъэзэщIэну и мурадщ Гъэсашэм.
ЩАУЕЙ Ланэ.
